b'\n_START_ARTICLE_\nMandet\n_START_PARAGRAPH_\nMandet eli mandingot ovat mandelaisia kieli\xc3\xa4 puhuvien kansojen ryhm\xc3\xa4 L\xc3\xa4nsi-Afrikassa. Ryhm\xc3\xa4n kielellisen ja kulttuurisen ytimen muodostavat bambarat, mandinkat ja djulat. Heit\xc3\xa4 l\xc3\xa4hell\xc3\xa4 ovat somonot, bozot ja wasulunkat. Savannivy\xc3\xb6hykkeen ryhmi\xc3\xa4 ovat kagorot, khasonkat, markat ja soninket. Mets\xc3\xa4vy\xc3\xb6hykkeen ryhmiin kuuluvat kurankot, konot, vait, susut ja djalonket._NEWLINE_Mandekansojen l\xc3\xa4ht\xc3\xb6alue sijaitsee Niger-, Senegal- ja Gambiajokien yl\xc3\xa4juoksulla Malin ja Guinean rajaseudulla. Sielt\xc3\xa4 he ovat levitt\xc3\xa4ytyneet it\xc3\xa4\xc3\xa4n Burkina Fasoon, l\xc3\xa4nteen Senegaliin, Gambiaan ja Guinea-Bissauhun sek\xc3\xa4 etel\xc3\xa4\xc3\xa4n Sierra Leoneen, Liberiaan, Norsunluurannikolle ja Ghanaan. Soninket ovat muotoutuneet kansaksi muinaisessa Ghanan valtakunnassa, mandinkat Malissa ja bambarat Segussa. L\xc3\xa4nsirannikon mandingo-ryhm\xc3\xa4n nimi on eurooppalaisten vaikutuksesta yleistynyt kaikkien mandekansojen yleisnimitykseksi._NEWLINE_Mandejen p\xc3\xa4\xc3\xa4elinkeino on maanviljely. Heid\xc3\xa4n perinteinen yhteiskuntaj\xc3\xa4rjestyksens\xc3\xa4 on hierarkkinen. Ylimp\xc3\xa4n\xc3\xa4 olivat jalosukuiset ja maanviljelij\xc3\xa4t, heid\xc3\xa4n alapuolellaan k\xc3\xa4sity\xc3\xb6l\xc3\xa4iset ja griottien kaltaiset ammattiryhm\xc3\xa4t ja alinna orjat. Patrilineaariset suvut muodostavat endogaamisia yhteis\xc3\xb6j\xc3\xa4, joiden miehet jakautuvat muun muassa ik\xc3\xa4- ja ammattiryhmiin. Perinteinen uskonto k\xc3\xa4sitt\xc3\xa4\xc3\xa4 vainajien ja luonnonhenkien palvontaa, ammattiin liittyvi\xc3\xa4 kultteja ja taikuutta. Osa mandekansoista on sunnimuslimeja.'